**(ร่าง) สัญญาการซื้อขายไฟฟ้าจากโซลาร์เซลล์**

สัญญาเลขที่ ................... ทำที่ โรงเรียน.....................................

วันที่ ...............................................

สัญญานี้ทำขึ้น ระหว่าง **โรงเรียน...........................................................................................** (โดย **..........................................................................................** ตำแหน่ง ผู้อำนวยการสถานศึกษา อายุ ….. ปี เลขประจำตัวประชาชน เลขที่ ............................... ออกโดย .................................. วันที่บัตรหมดอายุ ................. ผู้รับมอบอำนาจ) โรงเรียนตั้งอยู่เลขที่ .......................................................................................................................

......................................................................................................ซึ่งสัญญาฉบับนี้จะเรียกว่า “**ผู้ซื้อ**” ฝ่ายหนึ่ง กับ **บริษัท โอเอวัน จำกัด** (โดย **นางสาวฐิติมา มโนหมั่นศรัทธา** ตำแหน่ง ประธานกรรมการบริหาร อายุ ๖๐ ปี เลขประจำตัวประชาชน เลขที่ ๓๑๐๐๕๐๐๕๘๗๗๖๔ ออกโดย สำนักงานเขตจตุจักร กรุงเทพมหานคร วันที่บัตรหมดอายุ ๒ มกราคม ๒๕๖๙ ผู้รับมอบอำนาจ) สำนักงานตั้งอยู่เลขที่ ๓๐๐/๕๗ หมู่บ้านกลางเมืองเออร์บาเนี่ยน พระรามเก้า - ลาดพร้าว ซอยลาดพร้าว ๘๔ ถนนประดิษฐ์มนูธรรม แขวงวังทองหลาง เขตวังทองหลาง กรุงเทพมหานคร ๑๐๓๑๐ ทะเบียนการค้าเลขที่ ๐๑๐๕๕๓๖๑๐๔๐๓๘ ซึ่งสัญญาฉบับนี้จะเรียกว่า “**ผู้ขาย**” อีกฝ่ายหนึ่ง

ผู้ซื้อตกลงซื้อและผู้ขายตกลงขายไฟฟ้าที่ผลิตจากโซลาร์เซลล์ โดยผู้ขายจะก่อสร้างโรงไฟฟ้าพลังงานแสงอาทิตย์จากโซลาร์เซลล์ขนาดกำลังการผลิตที่ครอบคลุมการใช้ไฟฟ้าในเวลากลางวันของโรงเรียน เพื่อลดค่าใช้จ่ายในการใช้ไฟฟ้าให้กับผู้ซื้อ

โรงไฟฟ้าพลังงานแสงอาทิตย์จากโซลาร์เซลล์ ในที่นี้หมายความถึง การติดตั้งแผงโซลาร์เซลล์แบบติดตั้งบนหลังคา (Solar Rooftop) ซึ่งจะก่อสร้างโรงไฟฟ้าพลังงานแสงอาทิตย์จากโซลาร์เซลล์ ณ โรงเรียน........................................................ตั้งอยู่เลขที่ ........................................................................................................ โทรศัพท์ ….........…..........…………… โทรศัพท์เคลื่อนที่ …...................……………… โทรสาร …..............…………….....… ไปรษณีย์อิเล็กทรอนิกส์ (e-mail) …..............…………….....… คู่สัญญาทั้งสองฝ่ายตกลงทำสัญญาซื้อ-ขายไฟฟ้าที่ผลิตจากโซลาร์เซลล์ตามสัญญาฉบับนี้ และให้มีผลใช้บังคับตั้งแต่วันที่ทั้งสองฝ่ายได้ลงนามในสัญญาเป็นต้นไป

**ข้อ ๑ ระยะเวลาของการซื้อขายไฟฟ้า**

การซื้อขายไฟฟ้าจากโซลาร์เซลล์ตามสัญญาฉบับนี้ให้มีระยะเวลา ๒๕ ปี (ยี่สิบห้าปี) นับตั้งแต่วันเริ่มจำหน่ายไฟฟ้าเชิงพาณิชย์ (COD) ระหว่างผู้ซื้อและผู้ขาย

**ข้อ ๒ การออกแบบและติดตั้ง**

๒.๑ ผู้ขายจะทำการออกแบบโรงไฟฟ้าพลังงานแสงอาทิตย์จากโซลาร์เซลล์ตามปริมาณการใช้ไฟฟ้าของผู้ซื้อโดยการคำนวณทางวิศวกรรมไฟฟ้าจากค่าการใช้ไฟฟ้าของผู้ซื้อย้อนหลังไม่น้อยกว่า ๒ ปี เพื่อให้ได้กำลังการผลิตตรงตามความต้องการใช้งานจริง และได้รับความเห็นชอบจากผู้ซื้อด้วย

๒.๒ ผู้ขายจะดำเนินการขออนุญาตติดตั้งและขนานไฟฟ้ากับการไฟฟ้านครหลวง และ/หรือ การไฟฟ้าส่วนภูมิภาค และขออนุญาตต่อหน่วยงานที่เกี่ยวข้องทั้งหมด เพื่อให้การใช้ไฟฟ้าจากโซลาร์เซลล์เป็นไปตามกฎหมายที่เกี่ยวข้องทุกประการ

๒.๓ ผู้ซื้อมีหน้าที่กำหนดและส่งมอบพื้นที่ที่จะก่อสร้างโรงไฟฟ้าพลังงานแสงอาทิตย์จากโซลาร์เซลล์ให้กับผู้ขายภายใน ๓๐ วัน (สามสิบวัน) นับตั้งแต่วันทื่ทำสัญญาฉบับนี้

๒.๔ ผู้ซื้อมีหน้าที่อำนวยความสะดวกให้กับผู้ขายในระหว่างดำเนินการ และต้องประกาศอย่างชัดเจนและเปิดเผยให้บุคลากรในหน่วยงานทราบโดยทั่วกันถึงการเข้ามาก่อสร้างโรงไฟฟ้าพลังงานแสงอาทิตย์จากโซลาร์เซลล์ และกันบริเวณพื้นที่ดำเนินการไม่ให้บุคคลอื่นที่ไม่ใช่บุคลากรของผู้ขายเข้ามาในพื้นที่การก่อสร้างเพื่อความปลอดภัย

๒.๕ ผู้ขายจะทำการสำรวจสถานที่และพื้นที่ที่จะก่อสร้างโรงไฟฟ้าพลังงานแสงอาทิตย์จากโซลาร์เซลล์ตามตำแหน่งที่ผู้ซื้อกำหนดภายใน ๑๕ วัน (สิบห้าวัน) นับตั้งแต่วันที่ได้รับมอบพื้นที่ดังกล่าว หากพบว่าพื้นที่ที่กำหนดนั้นไม่สามารถก่อสร้างได้ หรือมีอุปสรรคที่จะทำให้การก่อสร้างไม่สามารถผลิตกระแสไฟฟ้า  
ได้สูงสุด ผู้ขายอาจขอปรับเปลี่ยนตำแหน่งที่ก่อสร้างใหม่เพื่อให้ผลการผลิตกระแสไฟฟ้าได้สูงสุด ทั้งนี้ ต้องเป็นไปตามความเห็นชอบของคู่สัญญาทั้งสองฝ่าย

๒.๖ กรณีพื้นที่ก่อสร้างไม่เหมาะสมอาจต้องมีการปรับปรุงพื้นที่หรืออาคารบางส่วน ผู้ขายจะขอความเห็นชอบจากผู้ซื้อเป็นหนังสือก่อนจึงจะเข้าไปทำการปรับปรุงพื้นที่ได้ โดยค่าใช้จ่ายในการปรับปรุงพื้นที่เป็นไปตามข้อตกลงของคู่สัญญาทั้งสองฝ่าย และการปรับปรุงต้องไม่ทำให้ความสวยงามของพื้นที่หรืออาคารลดลงเกินความจำเป็น

๒.๗ ในการก่อสร้างโรงไฟฟ้าพลังงานแสงอาทิตย์จากโซลาร์เซลล์ ผู้ขายต้องได้รับความเห็นชอบจากผู้ซื้อเป็นหนังสือก่อนจึงจะเข้าไปดำเนินการได้

๒.๘ ผู้ขายจะต้องประกาศมาตรการรักษาความปลอดภัยบริเวณพื้นที่ก่อสร้าง เพื่อป้องกันอุบัติเหตุ หรืออันตรายจากการก่อสร้าง

๒.๙ ระหว่างการก่อสร้างโรงไฟฟ้าพลังงานแสงอาทิตย์จากโซลาร์เซลล์ พื้นที่ก่อสร้างเป็นพื้นที่อันตราย ห้ามผู้ที่ไม่เกี่ยวข้องเข้ามาในพื้นที่ดังกล่าว หากบุคคลอื่นที่ไม่ใช่บุคลากรของผู้ขายจะเข้ามาในพื้นที่  
เพื่อเข้ามาสังเกตการณ์ หรือถ่ายรูป หรือถ่ายทำวิดีโอ หรือกระทำการอื่นใด ต้องขออนุญาตเป็นหนังสือและได้รับการอนุญาตจากวิศวกรที่ควบคุมการก่อสร้างให้เข้าพื้นที่ได้เป็นหนังสือเท่านั้นจึงจะเข้าพื้นที่ได้ ในการนี้ ผู้ที่เข้าพื้นที่อันตรายต้องสวมชุดป้องกันภัยที่ผู้ขายกำหนด และอยู่ภายในบริเวณที่กำหนดเท่านั้น แต่หากผู้นั้นฝ่าฝืนและได้รับอันตราย ผู้นั้นต้องรับผิดชอบตนเองและไม่สามารถเรียกร้องค่าเสียหายใด ๆ จากผู้ขายหรือวิศวกรที่ควบคุมการก่อสร้างได้

๒.๑๐ ระหว่างการก่อสร้างโรงไฟฟ้าพลังงานแสงอาทิตย์จากโซลาร์เซลล์ ผู้ซื้อสามารถตรวจการดำเนินการได้ทุกขั้นตอน เมื่อผู้ซื้อทำการตรวจงานแล้วให้ลงลายมือชื่อกำกับในเอกสารการดำเนินการในแต่ละขั้นตอนด้วย

๒.๑๑ เมื่อการก่อสร้างเสร็จสิ้น ผู้ขายจะทำการทดสอบระบบจนกว่าระบบสมบูรณ์และมั่นใจว่าระบบพร้อมให้ผู้ซื้อใช้งานได้แล้ว จึงจะเปิดจำหน่ายไฟฟ้าเชิงพาณิชย์ (COD) ระหว่างผู้ซื้อและผู้ขายต่อไป

๒.๑๒ การดำเนินการออกแบบและก่อสร้างโรงไฟฟ้าพลังงานแสงอาทิตย์จากโซลาร์เซลล์ ผู้ขายจะเป็นผู้รับผิดชอบค่าใช้จ่ายโดยผู้ซื้อไม่ต้องเสียค่าใช้จ่ายใด ๆ

**ข้อ ๓ สิทธิการใช้พื้นที่ของโรงไฟฟ้าพลังงานแสงอาทิตย์จากโซลาร์เซลล์**

๓.๑ พื้นที่ของโรงไฟฟ้าพลังงานแสงอาทิตย์จากโซลาร์เซลล์ หมายถึง

๓.๑.๑ พื้นที่การติดตั้งแผงโซลาร์เซลล์และบริเวณโดยรอบระยะไม่เกิน ๑๐ เมตร (สิบเมตร)

๓.๑.๒ พื้นที่ที่มีการติดตั้งอินเวอร์เตอร์และสายไฟฟ้าที่เชื่อมต่ออุปกรณ์ผลิตกระแสไฟฟ้าจากโซลาร์เซลล์ทั้งหมด

๓.๒ พื้นที่โรงไฟฟ้าพลังงานแสงอาทิตย์จากโซลาร์เซลล์ เป็นพื้นที่หวงห้ามที่อยู่ในความดูแลของผู้ขาย บุคคลอื่นที่ไม่ใช่บุคลากรของผู้ขายไม่มีสิทธิเข้า เว้นแต่จะได้รับอนุญาตให้เข้าใช้พื้นที่ดังกล่าวจากผู้ขายเป็นหนังสือเท่านั้น

๓.๓ กรณีผู้ซื้อต้องการใช้พื้นที่ของโรงไฟฟ้าพลังงานแสงอาทิตย์จากโซลาร์เซลล์เพื่อประโยชน์ทางการศึกษา หรือจัดกิจกรรมเผยแพร่ประโยน์จากการใช้ไฟฟ้าจากโซลาร์เซลล์ ผู้ซื้อจะต้องมีหนังสือแจ้งให้ผู้ขายทราบล่วงหน้าไม่น้อยกว่า ๓๐ วัน (สามสิบวัน) ซึ่งผู้ขายต้องมีหนังสืออนุญาตให้ใช้พื้นที่ดังกล่าวแล้วผู้ซื้อจึงจะมีสิทธิเข้าใช้พื้นที่ดังกล่าวได้ และในวันจัดกิจกรรม ผู้ขายอาจส่งเจ้าหน้าที่มาดูแลความปลอดภัยในระหว่าง  
จัดกิจกรรมด้วยก็ได้

กรณีผู้ซื้อใช้พื้นที่ของโรงไฟฟ้าพลังงานแสงอาทิตย์จากโซลาร์เซลล์โดยไม่ได้แจ้งให้ผู้ขายทราบ หรือผู้ขายยังไม่ได้อนุญาตให้มีการเข้าใช้งาน หากเกิดอุบัติเหตุที่สร้างความเสียหายต่อชีวิต หรือทรัพย์สิน หรืออุปกรณ์ใด ๆ ผู้ซื้อจะต้องรับผิดชอบต่อความเสียหายนั้นด้วยตนเอง โดยไม่สามารถเรียกร้องค่าเสียหายจากผู้ขายได้

๓.๔ พื้นที่ของโรงไฟฟ้าพลังงานแสงอาทิตย์จากโซลาร์เซลล์ เป็นพื้นที่หวงห้ามที่อยู่ในความดูแลของผู้ขาย หากมีบุคคลอื่นละเมิดเข้าไปในพื้นที่ดังกล่าวโดยไม่ได้รับอนุญาตจากผู้ขายแล้วทำให้เกิดความเสียหายแก่โรงไฟฟ้าพลังงานแสงอาทิตย์จากโซลาร์เซลล์ทั้งหมดหรือบางส่วน

๓.๔.๑ ผู้ที่ละเมิดเป็นบุคลากรของผู้ซื้อทั้งทางตรงและทางอ้อม ผู้ซื้อต้องเป็นผู้รับผิดชอบต่อความเสียหายที่เกิดขึ้น

๓.๔.๒ ผู้ที่ละเมิดไม่ใช่บุคลากรของผู้ซื้อทั้งทางตรงและทางอ้อม ผู้ซื้อไม่ต้องรับผิดชอบต่อความเสียหายที่เกิดขึ้น

**ข้อ ๔ การคิดค่าไฟฟ้าและการจดนับจำนวนการใช้ไฟฟ้า**

๔.๑ ราคาค่าไฟฟ้าจากโซลาร์เซลล์ที่ผู้ขายกำหนดและขายให้กับผู้ซื้อนั้น เป็นไปตามข้อกำหนดในหนังสือกรมธนารักษ์ ที่ กค ๐๓๑๒/ว ๑๓๗ ลงวันที่ ๑๘ ธันวาคม ๒๕๖๖ เรื่อง แนวทางการใช้ประโยชน์ที่ราชพัสดุเพื่อติดตั้งระบบผลิตไฟฟ้าจากพลังงานแสงอาทิตย์แบบติดตั้งบนหลังคา อัตราต่อหน่วยที่รวมภาษีมูลค่าเพิ่มแล้ว คือ ๕.๐๐ บาท (ห้าบาทถ้วน) คงที่ตลอดอายุสัญญา ซึ่งเป็นราคาต่อหน่วยที่ถูกกว่าค่าไฟฟ้าที่ผู้ซื้อจ่ายให้กับการไฟฟ้านครหลวง และ/หรือ การไฟฟ้าส่วนภูมิภาค เฉลี่ยร้อยละ ๒๐ และไม่ใช่ราคา TOU (Time of Used) ที่ราคา  
ค่าไฟฟ้ากลางวันกับกลางคืนแตกต่างกัน

๔.๒ ผู้ซื้อจะต้องชำระค่าไฟฟ้าให้กับผู้ขายตามจำนวนหน่วยของการใช้ไฟฟ้าจริง

๔.๓ ผู้ซื้อและผู้ขายสามารถตรวจดูจำนวนหน่วยของการใช้ไฟฟ้าที่ปรากฏบนมิเตอร์ไฟฟ้าจากโซลาร์เซลล์ได้ จากตัวมิเตอร์ไฟฟ้าจากโซลาร์เซลล์ หรือจากแอพพลิเคชันการรายงานผลการผลิตและจำนวนหน่วยของการใช้ไฟฟ้า หรือจากรายงานการแจ้งหนี้ในระบบแอพพลิเคชันที่ผู้ขายพัฒนาให้กับผู้ซื้อได้ใช้งาน กรณีตัวเลขของจำนวนหน่วยของการใช้ไฟฟ้าไม่ตรงกันให้ยึดตามตัวเลขที่ปรากฏในรายงานการแจ้งหนี้ในระบบแอพพลิเคชันที่ผู้ขายพัฒนาให้กับผู้ซื้อได้ใช้งาน

๔.๔ เมื่อผู้ซื้อได้รับหนังสือแจ้งหนี้ค่าไฟฟ้าจากโซลาร์เซลล์แล้ว ต้องชำระค่าไฟฟ้าจากโซลาร์เซลล์ให้กับผู้ขายภายในเวลา ๑๕ วัน (สิบห้าวัน) นับตั้งแต่วันที่ได้รับใบแจ้งหนี้ค่าไฟฟ้าจากโซลาร์เซลล์ ซึ่งไม่รวมวันหยุดราชการ ผ่านบัญชีบริษัท โอเอวัน จำกัด ธนาคารออมสิน เลขที่ ๐๕๕๔๘๐๐๔๙๐๐๐ และแนบหลักฐานการโอนเงินผ่านแอพพลิเคชันที่ผู้ขายพัฒนาให้กับผู้ซื้อได้ใช้งาน

๔.๕ กรณีการไฟฟ้าฝ่ายผลิตแห่งประเทศไทย และ/หรือ การไฟฟ้านครหลวง และ/หรือ การไฟฟ้าส่วนภูมิภาค และ/หรือ หน่วยงานราชการอื่นที่เกี่ยวข้องมีการประกาศกฎหมาย กฎกระทรวง หรือระเบียบอื่นใด อันส่งผลกระทบต่อทั้งผู้ซื้อและผู้ขายตามสัญญานี้ ให้ทั้งสองฝ่ายนำสัญญาฉบับนี้มาแก้ไข ปรับปรุงเพิ่มเติม เพื่อให้สอดคล้องกับเงื่อนไขแห่งกฎหมาย กฎกระทรวง และระเบียบอื่นใดที่มีการประกาศเปลี่ยนแปลงนั้น

**ข้อ ๕ การรับประกัน**

๕.๑ ผู้ขายต้องทำประกันวินาศภัยที่เกิดจากอุปกรณ์ผลิตกระแสไฟฟ้าจากโซลาร์เซลล์ ครอบคลุมทั้งอุปกรณ์การผลิตกระแสไฟฟ้า และอาคารที่ติดตั้งอุปกรณ์ทั้งหมด

๕.๒ ผู้ขายรับประกันอุปกรณ์การผลิตกระแสไฟฟ้าจากโซลาร์เซลล์ทุกชิ้นตลอดอายุสัญญา หากอุปกรณ์ดังกล่าวชำรุด เสียหาย หรือทำงานไม่เต็มประสิทธิภาพ ผู้ขายต้องเปลี่ยนอุปกรณ์นั้นให้สามารถทำงานได้อย่างเต็มประสิทธิภาพและต่อเนื่องหรือดีกว่าเดิม

**ข้อ ๖ การดูแลรักษาอุปกรณ์ผลิตกระแสไฟฟ้าจากโซลาร์เซลล์**

๖.๑ ผู้ขายมีหน้าที่ต้องดูแลรักษาอุปกรณ์โรงไฟฟ้าพลังงานแสงอาทิตย์จากโซลาร์เซลล์ทุกชิ้นตลอดอายุสัญญา ตามแผนปฏิบัติการที่ได้รับความเห็นชอบจากผู้ซื้อแล้ว โดยแผนปฏิบัติการประกอบไปด้วย

๖.๑.๑ แผนการทำความสะอาดแผงโซลาร์เซลล์

๖.๑.๒ แผนการตรวจโรงไฟฟ้าพลังงานแสงอาทิตย์จากโซลาร์เซลล์ เช่น แผนประจำ เดือน, ประจำปี เป็นต้น

๖.๑.๓ แผนการป้องกันอัคคีภัยและดับเพลิงที่เกิดจากกระแสไฟฟ้าจากโซลาร์เซลล์

๖.๑.๔ แผนฉุกเฉินที่เกิดจากโรงไฟฟ้าพลังงานแสงอาทิตย์จากโซลาร์เซลล์ไม่ทำงาน หรือเกิดอุบัติเหตุจากกรณีต่าง ๆ

๖.๒ ผู้ขายต้องจัดทำแผนปฏิบัติการตามข้อ ๖.๑ และเสนอให้ผู้ซื้อพิจารณาให้ความเห็นชอบ หากผู้ซื้อเห็นว่าแผนดังกล่าวควรปรับปรุง ผู้ขายต้องปรับปรุงแผนดังกล่าวจนกว่าจะได้รับความเห็นชอบจากผู้ซื้อ

๖.๓ เมื่อผู้ขายได้รับแจ้งเหตุขัดข้องการใช้ไฟฟ้าจากโซลาร์เซลล์จากผู้ซื้อแล้ว ผู้ขายจะทำการตรวจสอบและแก้ไขเหตุขัดข้องดังกล่าวโดยเร็ว หากอุปกรณ์ที่เสียหายต้องสั่งจากต่างประเทศหรือใช้เวลาซ่อมแซมนานเกินกว่าเวลาที่กำหนด ผู้ขายต้องแจ้งให้ผู้ซื้อทราบเป็นหนังสือเท่านั้น และต้องกำหนดระยะเวลาการเปลี่ยนอุปกรณ์ใหม่ที่ชัดเจนด้วย และระหว่างที่รออุปกรณ์ใหม่ ผู้ขายต้องมีอุปกรณ์สำรองเพื่อใช้งานเป็นการชั่วคราวได้

**ข้อ ๗ การอบรมการใช้งานและดูแลรักษาอุปกรณ์เบื้องต้น**

๗.๑ ก่อนผู้ขายจะส่งมอบโรงไฟฟ้าพลังงานแสงอาทิตย์จากโซลาร์เซลล์ให้กับผู้ซื้อ ผู้ขายมีหน้าที่ต้องอบรมให้ความรู้ในการใช้งาน ดูแลรักษา และการป้องกันอัคคีภัยจากอุปกรณ์ผลิตกระแสไฟฟ้าจากโซลาร์เซลล์เบื้องต้นให้กับผู้ซื้อ

๗.๒ ผู้ขายจะอบรมให้ความรู้ในการใช้งาน ดูแลรักษา และการป้องกันอัคคีภัยที่เกิดจากการใช้งานโรงไฟฟ้าพลังงานแสงอาทิตย์จากโซลาร์เซลล์กับผู้ซื้อเป็นประจำทุกปี

**ข้อ ๘ การตรวจสอบการทำงานของระบบไฟฟ้าจากโซลาร์เซลล์**

๘.๑ ผู้ขายต้องจัดทำระบบการตรวจสอบและดูแลการผลิตกระแสไฟฟ้าจากโซลาร์เซลล์ผ่านระบบออนไลน์เพื่อให้ผู้ซื้อสามารถเข้าตรวจสอบและดูผลการผลิตกระแสไฟฟ้าจากโซลาร์เซลล์ ตรวจสอบสภาพการทำงานของอุปกรณ์ต่าง ๆ ผ่านจอคอมพิวเตอร์หรือโทรศัพท์มือถือได้ตลอดเวลา

๘.๒ เมื่อเกิดเหตุการทำงานที่ผิดพลาดหรือผิดปกติ ระบบจะต้องแจ้งเตือนให้ผู้ดูแลระบบของผู้ซื้อและผู้ขายได้รับทราบในทันที เพื่อดำเนินการแก้ไขเหตุได้ทันท่วงที

**ข้อ ๙ การสนับสนุนให้ผู้ซื้อจัดตั้งศูนย์เรียนรู้**

ผู้ขายมีบุคลากรที่มีความรู้และประสบการณ์เกี่ยวกับระบบโซลาร์เซลล์และพลังงานสะอาด ซึ่งพร้อมที่จะสนับสนุนให้ผู้ซื้อจัดตั้งศูนย์เรียนรู้พลังงานสะอาดและการอนุรักษ์พลังงานขึ้นภายในโรงเรียน เพื่อให้  
ผู้ซื้อเป็นผู้นำด้านพลังงานสะอาดและการอนุรักษ์พลังงานของชุมชนหรือสังคม

**ข้อ ๑๐ ค่าปรับ**

๑๐.๑ กรณีผู้ซื้อไม่ชำระค่าใช้ไฟฟ้าจากโซลาร์เซลล์ภายในระยะเวลาที่กำหนดตามข้อ ๔.๔ ผู้ซื้อต้องเสียค่าปรับเป็นรายวัน ในอัตราร้อยละ ๑ ของค่าไฟฟ้าที่ปรากฎในใบแจ้งหนี้ของเดือนที่ผิดนัดชำระหนี้ และต้องไม่ต่ำกว่า ๑,๐๐๐.๐๐ บาท/วัน (หนึ่งพันบาทถ้วน/วัน) จนกว่าจะมีการชำระเงินตามใบแจ้งหนี้

๑๐.๒ กรณีผู้ขายไม่เข้ามาดำเนินการตามแผนปฏิบัติการโดยไม่มีเหตุผลอันสมควร ผู้ขายจะต้องเสียค่าปรับเป็นรายวัน ๆ ละ ๑,๐๐๐.๐๐ บาท (หนึ่งพันบาทถ้วน) จนกว่าจะมีการดำเนินการตามแผนปฏิบัติการที่กำหนด

๑๐.๓ กรณีผู้ซื้อมีหนังสือแจ้งให้ผู้ขายเข้ามาตรวจสอบการทำงานของโรงไฟฟ้าพลังงานแสงอาทิตย์จากโซลาร์เซลล์ว่าทำงานผิดปกติหรือไม่ แล้วผู้ขายไม่เข้ามาดำเนินการโดยไม่มีเหตุผลอันสมควร ผู้ขายจะต้องเสียค่าปรับเป็นรายวัน ๆ ละ ๑,๐๐๐.๐๐ บาท (หนึ่งพันบาทถ้วน) จนกว่าจะมีการดำเนินการตามหนังสือ

๑๐.๔ กรณีมีเหตุให้ต้องเปลี่ยนอุปกรณ์ในโรงไฟฟ้าพลังงานแสงอาทิตย์จากโซลาร์เซลล์ แต่ผู้ขายไม่ดำเนินการให้โดยไม่แจ้งสาเหตุ ผู้ขายจะต้องเสียค่าปรับเป็นรายวัน ๆ ละ ๑๐,๐๐๐.๐๐ บาท (หนึ่งหมื่นบาทถ้วน) จนกว่าจะมีการดำเนินเปลี่ยนอุปกรณ์ให้ระบบทำงานได้ต่อไป

หากอุปกรณ์ที่ต้องเปลี่ยนตาม ๑๐.๔ ต้องสั่งซื้อจากต่างประเทศ หรือมีปัญหาสินค้าขาดตลาด ผู้ขายจะมีหนังสือแจ้งให้ผู้ซื้อทราบโดยแนบหลักฐานการสั่งซื้ออุปกรณ์ดังกล่าวด้วย กรณีนี้ผู้ซื้อไม่สามารถเรียกเก็บค่าปรับได้

**ข้อ ๑๑ เหตุสุดวิสัย**

๑๑.๑ กรณีคู่สัญญาฝ่ายหนึ่งฝ่ายใดปฏิบัติหน้าที่ล่าช้าหรือผิดสัญญาฉบับนี้เนื่องมาจากเหตุสุดวิสัย มิให้ถือว่าคู่สัญญาฝ่ายนั้นผิดสัญญา และคู่สัญญาอีกฝ่ายหนึ่งไม่มีสิทธิเรียกร้องค่าเสียหายที่เกิดขึ้นจากคู่สัญญาฝ่ายนั้นไม่ว่าด้วยเหตุใด

คำว่า “เหตุสุดวิสัย” หมายความว่า เหตุใด ๆ อันจะเกิดขึ้น หรือจะให้ผลพิบัติ ซึ่งเป็นเหตุที่ไม่อาจป้องกันได้ แม้ทั้งบุคคลผู้จะต้องประสบหรือใกล้จะต้องประสบกับเหตุดังกล่าวนั้นจะได้จัดการระมัดระวังตามสมควร อันพึงคาดหมายได้จากบุคคลในฐานะและภาวะเช่นนั้น ตามที่บัญญัติไว้ในประมวลกฎหมายแพ่งและพาณิชย์ และให้รวมถึงเหตุต่าง ๆ ดังต่อไปนี้

๑๑.๑.๑ จากภัยธรรมชาติ เช่น แผ่นดินไหว พายุ น้ำท่วม หรือ ไฟไหม้ ที่เกิดจากไฟฟ้าลัดวงจรโดยไม่ทราบสาเหตุ

๑๑.๑.๒ ระบบการผลิตและจ่ายไฟฟ้าทำงานขัดข้อง เนื่องจากความชำรุดเสียหายของโรงไฟฟ้าพลังงานแสงอาทิตย์จากโซลาร์เซลล์ หรืออุปกรณ์ที่เกี่ยวข้องซึ่งไม่ได้เกิดจากการกระทำที่เป็นความผิดของผู้ขาย

๑๑.๒ กรณีเกิดเหตุสุดวิสัยขึ้น คู่สัญญาฝ่ายที่จะอ้างเหตุสุดวิสัยต้องดำเนินการ ดังนี้

๑๑.๒.๑ แจ้งให้อีกฝ่ายหนึ่งทราบถึงเหตุสุดวิสัยดังกล่าวโดยเร็วที่สุดเท่าที่จะทำได้ พร้อมด้วยรายละเอียดของเหตุที่เกิดขึ้น และระยะเวลาที่จำเป็นในการแก้ไขเยียวยาความเสียหายจากเหตุสุดวิสัยนั้น

๑๑.๒.๒ ใช้ความพยายามอย่างที่สุดในการแก้ไขสถานการณ์ดังกล่าวให้กลับสู่สภาพปกติโดยเร็ว

๑๑.๒.๓ มีสิทธิเรียกร้องค่าเสียหาย กรณีเกิดเหตุจากบุคคลที่สามได้

๑๑.๒.๔ กรณีคู่สัญญาฝ่ายหนึ่งฝ่ายใดไม่สามารถปฏิบัติตามสัญญาได้ทั้งหมดหรือบางส่วน เนื่องจากเหตุสุดวิสัยต่อเนื่องกันเกินกว่า ๖๐ วัน (หกสิบวัน) คู่สัญญาแต่ละฝ่ายมีสิทธิบอกเลิกสัญญาหรือแก้ไขสัญญาได้ โดยส่งคำบอกกล่าวเป็นหนังสือไปยังคู่สัญญาอีกฝ่ายหนึ่งทราบล่วงหน้าเป็นเวลาไม่น้อยกว่า ๓๐ วัน (สามสิบวัน)

กรณีคู่สัญญาฝ่ายหนึ่งฝ่ายใดไม่สามารถปฏิบัติตามสัญญาอันเนื่องมาจากเหตุสุดวิสัย จะถือว่าคู่สัญญาฝ่ายนั้นผิดสัญญาไม่ได้

**ข้อ ๑๒ การเปลี่ยนแปลงแก้ไขสัญญา**

กรณีมีเหตุจำเป็นต้องมีการเปลี่ยนแปลงแก้ไขสัญญาฉบับนี้ให้แตกต่างไปจากเดิม ให้ผู้ที่ประสงค์จะแก้ไขสัญญาทำหนังสือแจ้งความประสงค์ขอแก้ไขสัญญา โดยระบุสาเหตุการขอแก้ไขสัญญาให้ชัดเจนเพื่อให้ทั้งสองฝ่ายมีการตั้งคณะทำงานการแก้ไขสัญญาร่วมกันภายในเวลาไม่เกิน ๓๐ วัน (สามสิบวัน) เพื่อให้การแก้ไขสัญญาเป็นประโยชน์ต่อทั้งสองฝ่าย

**ข้อ ๑๓ การขยายกำลังการผลิต**

กรณีที่ผู้ซื้อมีการใช้ไฟฟ้ามากขึ้นเกินกว่ากำลังการผลิตที่ผู้ขายติดตั้งไว้เมื่อเริ่มต้นสัญญา จะด้วยเหตุการติดตั้งอุปกรณ์ไฟฟ้าเพิ่มมากขึ้น หรือมีการขยายเวลาเรียนมากขึ้น ผู้ขายอาจจะเสนอขยายกำลังการผลิตไฟฟ้าเพิ่มขึ้นให้ผู้ซื้อพิจารณา หากผู้ซื้อเห็นชอบและอนุญาตให้ขยายกำลังการผลิตไฟฟ้าเป็นหนังสือถึงผู้ขายแล้ว ผู้ขายจะทำการติดตั้งอุปกรณ์เพื่อขยายกำลังการผลิตไฟฟ้าให้เพียงพอต่อการใช้งานของผู้ซื้อ โดยไม่มีค่าใช้จ่ายในการติดตั้งอุปกรณ์แต่อย่างใด

**ข้อ ๑๔ การเปลี่ยนอุปกรณ์ให้ทันสมัย**

กรณีที่ผู้ขายพบว่ามีเทคโนโลยีใหม่ที่ช่วยให้การผลิตกระแสไฟฟ้ามีเสถียรภาพมากขึ้น สามารถลดค่าใช้จ่ายให้กับผู้ซื้อได้ ผู้ขายอาจจะเสนอเปลี่ยนอุปกรณ์ให้ทันสมัยให้ผู้ซื้อพิจารณา หากผู้ซื้อเห็นชอบและอนุญาตให้เปลี่ยนอุปกรณ์ดังกล่าวเป็นหนังสือถึงผู้ขายแล้ว ผู้ขายจะทำการติดตั้งอุปกรณ์ดังกล่าวให้กับผู้ขาย โดยไม่มีค่าใช้จ่ายในการเปลี่ยนอุปกรณ์แต่อย่างใด

**ข้อ ๑๕ การสิ้นสุดของสัญญา**

๑๕.๑ เมื่อสัญญาการซื้อขายไฟฟ้าจากโซลาร์เซลล์ตามสัญญาฉบับนี้ครบกำหนด โรงไฟฟ้าพลังงานแสงอาทิตย์จากโซลาร์เซลล์จะตกเป็นกรรมสิทธิ์ของผู้ซื้อ ผู้ขายไม่มีสิทธิเรียกค่าใช้ไฟฟ้าจากผู้ซื้อได้อีกต่อไป

๑๕.๒ ผู้ขายมีสิทธิบอกเลิกสัญญาและเรียกค่าเสียหายรวมทั้งค่าเสียโอกาสและกำไรในทางธุรกิจ ด้วยกรณีมีเหตุการณ์อย่างหนึ่งอย่างใด ดังต่อไปนี้

๑๕.๒.๑ ผู้ซื้อค้างชำระค่าไฟฟ้าเกินกว่าหกรอบใบแจ้งหนี้

๑๕.๒.๒ เมื่อมีเหตุอื่นใดอันเป็นผลบังคับจากกฎหมาย กฎกระทรวง หรือระเบียบข้อบังคับทางราชการ ที่ส่งผลกระทบต่อการดำเนินการผลิตไฟฟ้าตามสัญญาฉบับนี้ หรือส่งผลกระทบต่อการซื้อขายไฟฟ้าตามสัญญาฉบับนี้ ผู้ขายจะส่งหนังสือแจ้งการบอกเลิกสัญญาให้ผู้ซื้อทราบล่วงหน้าไม่น้อยกว่า ๓๐ วัน (สามสิบวัน)

๑๕.๓ กรณีสัญญาฉบับนี้สิ้นสุดลงเพราะเหตุตามข้อ ๑๕.๒ ผู้ขายจะรื้อถอนโรงไฟฟ้าพลังงานแสงอาทิตย์จากโซลาร์เซลล์ออกจากพื้นที่ติดตั้งภายในกำหนด ๑๒๐ วัน (หนึ่งร้อยยี่สิบวัน)

๑๕.๔ เมื่อสัญญาซื้อขายไฟฟ้านี้สิ้นสุดลงตามข้อ ๑๕.๒ ให้ถือว่าสิทธิในการใช้พื้นที่ติดตั้งโรงไฟฟ้าพลังงานแสงอาทิตย์จากโซลาร์เซลล์ของผู้ขายได้สิ้นสุดลงด้วย เว้นแต่คู่สัญญาจะตกลงกันเป็นอย่างอื่น

**ข้อ ๑๖ การต่อสัญญา**

๑๖.๑ กรณีผู้ซื้อประสงค์จะต่อสัญญา ผู้ซื้อต้องแจ้งความประสงค์ต่ออายุสัญญาให้ผู้ขายรับทราบอย่างน้อย ๑๒๐ วัน (หนึ่งร้อยยี่สิบวัน) ก่อนหมดอายุสัญญา เพื่อให้การปรับปรุงสัญญาเป็นประโยชน์ต่อทั้งสองฝ่าย

๑๖.๒ กรณีครบอายุสัญญาแล้ว ผู้ซื้อประสงค์จะต่ออายุสัญญากับผู้ขาย ผู้ซื้อจะต้องแจ้งความประสงค์ต่ออายุสัญญาให้ผู้ขายทราบอย่างน้อย ๓๐ วัน (สามสิบวัน) เพื่อให้การปรับปรุงสัญญาเป็นประโยชน์ต่อทั้งสองฝ่าย

๑๖.๓ ระหว่างการเจรจาต่ออายุสัญญาตามข้อ ๑๖.๒ ผู้ซื้อสามารถใช้ไฟฟ้าจากโรงไฟฟ้าพลังงานแสงอาทิตย์จากโซลาร์เซลล์ได้ โดยผู้ขายไม่มีสิทธิเรียกค่าการใช้ไฟฟ้าจากผู้ซื้อ แต่หากมีเหตุขัดข้องหรือมีอุปกรณ์การผลิตไฟฟ้าชำรุดเสียหาย ผู้ซื้อจะต้องให้ผู้ขายเข้าไปเป็นผู้ซ่อมแซม โดยผู้ขายมีสิทธิเรียกค่าใช้จ่ายจากผู้ซื้อได้

**ข้อ ๑๗ การยกเลิกสัญญา**

๑๗.๑ กรณีผู้ซื้อประสงค์จะยกเลิกสัญญาจะต้องมีหนังสือแจ้งความประสงค์ดังกล่าวให้ผู้ขายล่วงหน้าไม่น้อยกว่า ๖๐ วัน (หกสิบวัน)

๑๗.๒ เมื่อสัญญาถูกยกเลิกตามข้อ ๑๗.๑ ผู้ขายจะต้องรื้อถอนโรงไฟฟ้าพลังงานแสงอาทิตย์จากโซลาร์เซลล์ให้แล้วเสร็จภายในเวลา ๖๐ วัน (หกสิบวัน) นับจากวันที่ผู้ซื้อได้ชำระเงินค่าใช้ไฟฟ้าจากโซลาร์เซลล์ให้แก่ผู้ขายครบถ้วนแล้ว

๑๗.๓ การยกเลิกสัญญาก่อนครบอายุสัญญาจะทำให้ผู้ขายได้รับความเสียหายจากการลงทุนก่อสร้างโรงไฟฟ้าพลังงานแสงอาทิตย์จากโซลาร์เซลล์ ผู้ขายมีสิทธิที่จะเรียกร้องค่าความเสียหายจากผู้ซื้อตามค่าเสื่อมราคาของโรงไฟฟ้าพลังงานแสงอาทิตย์จากโซลาร์เซลล์ในอัตราร้อยละ ๔ ต่อปี

๑๗.๔ กรณีผู้ขายยกเลิกกิจการ โรงไฟฟ้าพลังงานแสงอาทิตย์จากโซลาร์เซลล์ให้ตกเป็นของผู้ซื้อ โดยทั้งผู้ซื้อและผู้ขายหรือตัวแทนไม่สามารถเรียกร้องค่าเสียหายใด ๆ จากอีกฝ่ายหนึ่งได้อีกต่อไป

**ข้อ ๑๘ เอกสารอันเป็นส่วนหนึ่งของสัญญา**

๑๘.๑ ผู้ซื้อตกลงยินยอมปฏิบัติตามข้อบังคับ ระเบียบ หรือประกาศของผู้ขายอันเกี่ยวกับเรื่องไฟฟ้าที่ใช้อยู่ หรือการกำหนดขึ้นใหม่ทุกประการในส่วนที่เกี่ยวกับเรื่องความปลอดภัย สิ่งแวดล้อม หรือภัยพิบัติ ตราบเท่าที่ข้อบังคับ ระเบียบ หรือประกาศของผู้ขายที่ไม่ขัดหรือแย้งกับสัญญาฉบับนี้ ถ้ามีกรณีขัดแย้งกันให้ถือตามสัญญาฉบับนี้ โดยผู้ขายจะแจ้งข้อบังคับ ระเบียบ และประกาศดังกล่าว ให้ผู้ซื้อทราบเป็นหนังสือล่วงหน้าอย่างน้อย ๓๐ วัน (สามสิบวัน) ก่อนประกาศใช้ข้อบังคับ ระเบียบ หรือประกาศ

๑๘.๒ เอกสารดังต่อไปนี้ให้ถือว่าเป็นส่วนหนึ่งของสัญญาฉบับนี้

๑๘.๒.๑ เอกสารแนบท้ายสัญญา ๑ เอกสารเสนอโครงการ จำนวน ๑ ชุด

๑๘.๒.๒ เอกสารแนบท้ายสัญญา ๒ แบบก่อสร้าง จำนวน ๑ ชุด

ความใดในเอกสารแนบท้ายสัญญาที่ขัดแย้งกับข้อความในสัญญาฉบับนี้ ให้ใช้ข้อความในสัญญาฉบับนี้บังคับ และในกรณีที่เอกสารแนบท้ายสัญญาขัดแย้งกันเอง ผู้ซื้อและผู้ขายจะพิจารณาร่วมกันและยุติข้อพิพาทอย่างฉันท์มิตร กรณีหาข้อยุติไม่ได้ คู่สัญญาแต่ละฝ่ายมีสิทธินำข้อพิพาทนั้นเข้าสู่กระบวนการยุติธรรม ณ ศาลแพ่ง ถนนรัชดาภิเษก เขตจตุจักร กรุงเทพมหานคร เพื่อหาข้อยุติที่เป็นธรรมต่อทั้งสองฝ่าย

**ข้อ ๑๙ ข้อตกลงอื่น ๆ**

๑๙.๑ การตีความและการบังคับให้เป็นไปตามข้อกำหนดหรือเงื่อนไขของสัญญาฉบับนี้ ให้อยู่ภายใต้บังคับของกฎหมายไทย

๑๙.๒ กรณีข้อกำหนดใด ๆ ในสัญญาฉบับนี้ ขัดต่อกฎหมายและทำให้ไม่มีผลบังคับใช้ตามกฎหมาย ให้ถือว่าข้อกำหนดดังกล่าวแยกต่างหากจากข้อกำหนดอื่นของสัญญาฉบับนี้ซึ่งมีผลบังคับใช้ได้สมบูรณ์ตามกฎหมาย

๑๙.๓ การบอกกล่าว ทวงถาม หรือส่งเอกสารใด ๆ ไปยังคู่สัญญาฝ่ายอื่นตามภูมิลำเนา ตามที่ระบุไว้ในสัญญาฉบับนี้ สามารถใช้จดหมายที่เป็นกระดาษ หรือจดหมายอิเล็กทรอนิกส์ได้ทั้งคู่ ให้ถือว่าเป็นการส่งโดยชอบ และคู่สัญญาฝ่ายนั้นได้รับทราบเมื่อคำบอกกล่าว ทวงถาม หรือเอกสารนั้นพึงไปถึงตามปกติ

หนังสือสัญญาฉบับนี้ได้จัดทำขึ้นเป็นสองฉบับ มีข้อความถูกต้องตรงกัน คู่สัญญาทั้งสองฝ่ายได้อ่านสัญญาฉบับนี้และเข้าใจข้อความโดยละเอียดตลอดแล้ว เห็นว่าถูกต้องตามเจตนารมณ์ทุกประการ จึงได้ลงลายมือชื่อพร้อมทั้งประทับตราประทับ (ถ้ามี) ไว้เป็นสำคัญต่อหน้าพยาน และแต่ละฝ่ายต่างยึดถือไว้ฝ่ายละหนึ่งฉบับเพื่อเก็บไว้เป็นหลักฐานต่อกัน

|  |  |  |  |  |  |
| --- | --- | --- | --- | --- | --- |
| ลงชื่อ | ........................................... | ผู้ซื้อ | ลงชื่อ | ........................................... | ผู้ขาย |
|  | ( **..........................................** ) |  | **( นางสาวฐิติมา มโนหมั่นศรัทธา )** | | |
| ตำแหน่ง | ผู้อำนวยการสถานศึกษา |  | ตำแหน่ง | ประธานกรรมการผู้บริหาร บริษัท โอเอวัน จำกัด |  |
| ลงชื่อ | ........................................... | พยาน | ลงชื่อ | ........................................... | พยาน |
|  | (...........................................) |  |  | (...........................................) |  |
| ตำแหน่ง | ........................................... |  | ตำแหน่ง | ........................................... |  |